Antonio Aretxabala

Antonio Aretxabala Díez (Vigo, Galizia, 1963ko maiatzaren 2a) geologoa eta zientzia-dibulgatzailea da. Galizian jaioa, Kantabrian hazi zen, eta Nafarroan, Iruñean, bizi izan da. Geologian lizentziatu zen Oviedoko Unibertsitatean, eta Madrilgo Obra Publikoetako Ministerioan espezializatu zen. Hainbat proiektutan lan egin zuen Kantauri isurialdean eta Madrilen. 1992an NASArekin aldi baterako lan egin zuen, sateliteen jarraipena egiten duen estazioko antenaren zimendu-arazo batengatik, Madrilen. Urte horretan bertan Iruñera joan zen eta Nafarroako Unibertsitateko Arkitektura Eskolan irakasle hasi zen geotekniako aditu gisa. Nafarroako sismikotasun historikoari buruzko ikerketa garrantzitsuak egin ditu, eta 2012ko amaieratik Geologoen Elkargoko ordezkaria da.

Hogeita bost bat urte aritu zen Nafarroako Unibertsitatean irakasle, Arkitektura Eskolan, eta 2016an kaleratu zuten, Nafarroako Unibertsitateko arduradunen esanetan "Ekonomia- eta antolamendu-arrazoiengatik"; eta Antonio Aretxabalaren ustez, arrazoi ideologikoengatik, bertzeak bertze administrazio-erakundeen eta Nafarroako Parlamentuaren aurrean defendatu zuelako herritarrentzat arriskutsua dela Esako urtegia handitzeko obrekin jarraitzea. Izan ere, urtegiaren magalak hausterekin batera, lur mugimenduak hasi ziren eta horrela dihardute 2013a geroztik. Nafarroako Lan Auzitegiak horri buruzko akta egin eta katedra-askatasunean babestuta kaleratzea bidegabea zela ondorioztatu zuen. Nafarroako Unibertsitateak bere gain hartu zuen, eta ikertzaileak kalte-ordaina jaso zuen.

Nafarroako Unibertsitatetik kaleratua izan eta gero Zaragozako Unibertsitatean ibili da lanean. Bertan, Lurraren Zientzietako doktoretza egin zuen, Nafarroako historia, geologia eta eraikuntzaren arteko elkarrekintzari buruz. 

Aretxabalak hainbat artikulu zientifiko eta didaktiko argitaratu ditu eta "Geologia eta Hiria" liburuaren egilea da, Pompeia erromatarrek sortu zuteneko 2100. urteurrena gogoratzeko idatzia (2025). Bertan, geologia hiriaren garapenean funtsezko faktore gisa hartzera gonbidatzen gaitu, lurzoruak eta harriak gure paisaien bilakaeraren lekuko aldaezin gisa erabiliz. Literatura zientifiko eta humanistikoan lehen aldiz, irizpide geologikoak erabiltzen dira Pompelo (Iruñea), muino gorri eta urdin hori, nola sortu zen ulertzeko, Nafar metropoli handi gisa. eta hitzaldi asko eman ditu hainbat forotan. Hedabideetan askotan agertu da,Esate baterako EITBko Radio Euskadiko La mecánica del caracol irratsaioan, zientzia-dibulgazio gaia jorratzen duen irratsaioan, ohiko parte-hartzaile izan da denbora luzean, hemen aipu bat:  esate baterako Esako urtegiari buruzko bere iritziak azalduz edo ekonomia kapitalistaren etorkizunaz bere iritziak azalduz. Nabarmendu egin da batez ere zientzia dibulgatzaile bezala, etengabeko, betiereko hazkunde ekonomikoaren mitoaren kontrako iritziak zabalduz.

 Erreferentzia zerrenda 

 Kanpo estekak 
  Iritzi artikuluak.
  Antonio Aretxabalaren bloga.

Kategoria:Geologoak
Kategoria:Zientzia dibulgatzaileak
Kategoria:Esako politika